National Identification Authority a wɔtwa no tia ka no NIA no ahyɛ aseɛ rekyɛ kaade a ɛda amanfrafoɔ ne ahɔhoɔ adi no ama ahɔhoɔ a wɔte ɔman no mu no. Wei bɛma saa foɔ yi anya kwan wɔ asetena mu dwumadie ahodoɔ binom a ɛkɔ so wɔ ɔman no mu ho.
Twerɛtwerɛfoɔ Panin a ɔda Amanfrafoɔ ne Ahɔhoɔ kuo no ano a ne din de Padi Tetteh abɔ adwumakuo a ɛredi saa dwuma yi aba so pa ara.
Owura Tetteh kyerɛ sɛ saa anammɔntuo yi yɛ deɛ ɛfa kwan mu yie a wiase nyinaa gye to mu, ɛnna ɛbɛboa ahɔhoɔ no wɔ wɔn asetenamu nsɛm ho pa ara. Ↄkyerɛ sɛ ɛyɛ wɔn asɛdeɛ sɛ wɔyɛ wei sɛdeɛ ɛbɛyɛ a amanfrafoɔ no asetena mu nyɛ wɔn den, na wɔatumi adi asetena mu dwuma ahodoɔ binom.
Ↄkɔɔ so ara daa no adi sɛ nnipa bɛboro 7,000 na wɔbɛnya saa dwumadie yi mu kyɛfa anya so mfasoɔ.
Nanso Owura Padi de too dwa sɛ saa kaade yinom mma wɔnya kwan mmɛyɛ Ghanafoɔ; ɛmma wɔn adansedie a ɛkyerɛ sɛ wɔyɛ Ghanaman mma, ɛno nti wɔnni akwanya a wɔde bɛto aba. Ↄmaa yɛhunuu sɛ, deɛ kaade yi ma wɔn ho kwan ara ne sɛ wɔbɛtumi adi abrabɔ mu dwuma nketewa binom sɛdeɛ ɛbɛyɛ a wɔn ho bɛtɔ wɔn.
Amanfrafoɔ Mmara a wɔyɛɛ no 1951 no ne ne nhyehyɛeɛ a wɔyɛɛ no 1967 no de amanfrafoɔ akwannya ne nneɛma ɛsɛ ɔman no ma wɔn ho kwan to dwa, a asetena mu dwumadie ntetewa ho akwannya ka ho.
